Fostul preşedinte american Bill Clinton va participa marţi la Praga la o conferinţă de securitate ce marchează 25 de ani de la prima extindere a NATO către ţările est-europene foste membre ale blocului sovietic, relatează agenţia DPA, potrivit Agerpres.
După ani de eforturi, Republica Cehă, Polonia şi Ungaria au devenit membre ale NATO pe 12 martie 1999, când Bill Clinton, acum în vârstă de 77 de ani, era preşedinte al SUA.
El va susţine marţi după-amiază un discurs la conferinţa denumită "Securitatea noastră nu poate fi considerată un lucru de la sine înţeles".
Actualul preşedinte ceh, Petr Pavel, un fost general care a activat în cadrul NATO şi care în prezent este unul dintre politicienii europeni cei mai activi în susţinerea Ucrainei în războiul cu Rusia, precum şi fostul secretar general al Alianţei din perioada 1999-2003, George Robertson, sunt de asemenea aşteptaţi să participe la conferina de la Praga.